I.	Všeobecné zásady maturitnej skúšky podľa novej koncepcie

V školskom roku 2004/2005 bude maturitná skúška prebiehať prvýkrát podľa novej koncepcie. Podmienky maturitnej skúšky, maturitné predmety a ich úrovne, podrobnosti o spôsobe konania externej a internej časti skúšky, písomnej a ústnej zložky častí skúšok, metodické pokyny k internej časti skúšok a jej hodnoteniu ako aj požiadavky na vedomosti a zručnosti žiakov v podobe katalógov cieľových požiadaviek stanovuje Maturitný poriadok (MP). MP platný pre príslušný školský rok musí byť vydaný najneskôr  24 mesiacov pred riadnym termínom skúšok. 
Maturitnú skúšku bude možné konať len takým spôsobom a z tých predmetov, ako sú uvedené  v maturitnom poriadku. Povinné maturitné predmety pre žiakov stredných odborných škôl (aj OA) sú štyri: slovenský jazyk a literatúra, cudzí jazyk, teoretická časť odbornej zložky vzdelávania a praktická časť odbornej zložky vzdelávania. Žiak si môže navyše, dobrovoľne vybrať aj ďalšie, maximálne dva všeobecnovzdelávacie predmety. Hodnotenia dobrovoľných predmetov sa nezapočítavajú do celkového hodnotenia maturitnej skúšky, na maturitnom vysvedčení sú uvedené s poznámkou. 
Spravidla bude možné skúšku z jednotlivých predmetov konať na dvoch úrovniach. Žiak si (slobodne) vyberie úroveň skúšky – základnú (B) alebo vyššiu (A). Žiak nemôže v jednom období maturovať z obidvoch úrovní toho istého predmetu. Ak má predmet len jednu úroveň, táto je považovaná za základnú úroveň. Úrovne predmetov, odporúčané celkové počty vyučovacích hodín na ich zvládnutie, forma a spôsoby konania skúšok sú uvedené v maturitnom poriadku a v cieľových požiadavkách jednotlivých predmetov. Žiak gymnázia si musí vybrať aspoň jeden predmet, z ktorého bude konať skúšku na vyššej úrovni.  
Maturitná skúška v danom predmete môže mať dve časti – internú a externú. Externá časť pozostáva z písomného testu, ktorý je centrálne vypracovaný, v rovnakom čase zadaný, s externým dozorom a externe vyhodnotený. V školskom roku 2004/2005 budú mať externú časť iba tri predmety: matematika, anglický a nemecký jazyk a to na obidvoch úrovniach. Interná časť skúšky daného predmetu sa spravidla skladá len z ústnej zložky, môže však mať aj písomnú zložku. Písomná zložka internej časti skúšky je centrálne vypracovaná, na všetkých školách v rovnakom čase zadaná a na základe centrálnych pokynov interne vyhodnotená. 
Všetky písomné skúšky a úlohy ústnej skúšky musia vychádzať z cieľových požiadaviek na vedomosti a zručnosti maturantov, tvorba zadaní, skúšanie a hodnotenie musia byť v súlade s metodickými pokynmi uvedenými v maturitnom poriadku. MP uvádza aj formy, zohľadňujúce znevýhodnenia žiakov so špeciálnymi vzdelávacími potrebami (náhradné spôsoby konania skúšok). 
Maturitné zadania pre ústnu zložku internej časti pripravuje príslušná predmetová komisia. Každé zadanie musí: vychádzať z cieľových požiadaviek, skladať sa aspoň z dvoch úloh, zohľadňovať predpísaný čas trvania skúšky, vymedzovať  povolené všeobecné a konkrétne učebné pomôcky. Žiaci nesmú vopred vedieť znenia maturitných zadaní. 
Skúšobná komisia hodnotí každú úlohu samostatne. Ak má maturitná skúška v danom predmete viac častí alebo zložiek, výsledné hodnotenie predmetu sa neurčuje. Úspešne zmaturuje ak vyhovel zo všetkých častí a predmetov. Z predmetu vyhovel, ak nemá známku horšiu ako 4. V cudzom jazyku vyhovel ak nemá horšiu ako 3 alebo ak má 4, musí mať percento úspešnosti v internej viac ako 25% a súčasne v externej viac ako 33%.
MŠSR už vydalo MP pre stredné školy pre školský rok 2004/2005 dňa 21. mája 2003 pod číslom 2/2003-09. Súčasťou MP sú aj cieľové požiadavky jednotlivých predmetov a CP  odbornej zložky vzdelávania sú v Štandarde stredoškolského OV a V v SR, vydanom pod číslom 810/2002-4 dňa 10. júla 2002. Ďalšie podrobnosti (komisie, termíny...) budú uvedené v pripravovanej Vyhláške MŠSR o ukončovaní štúdia na stredných školách.
II.	Pravidlá novej maturitnej skúšky na OA v šk . roku 2004/2005

Predmet	Časť a zložka skúšky z predmetu	Popis zadania	Trvanie skúšky	hodno-tenie	
Slovenský jazyk a literatúra –
úroveň A alebo B	Externá časť – nie je	-	-	-	
	Interná časť – písomná zložka	Centrálne zadané súbory štyroch tém písomnej práce (aj východiskové texty, určené  žánrové formy), žiak si vyberie jednu tému. Interné hodnotenie podľa centrálne zadaných kritérií	240 min	známka	
	Interná časť – ústna zložka	Vylosované jedno z (n+10) zadaní, v každom 2 resp. 3 úlohy (lit. + jazyk)	15 min	známka	
Anglický (nemecký ) jazyk – úroveň A alebo B	Externá časť	Centrálne celoslovensky zadaný test s výberom odpovede a s krátkou odpoveďou, 3 časti: Čítanie s porozumením, Gramatika a lexika, Počúvanie s porozumením. Externe opravený, s externým dozorom.  	120 min	percento	
	Interná časť – písomná zložka	Centrálne celoslovensky zadaný test s úlohami s dlhou odpoveďou	45 min	percento	
	Interná časť – ústna zložka	Vylosované jedno z (n+10)zadaní s tromi úlohami: Vizuálny podnet, Tematický okruh, Situácia, dialóg	20 min
(4+12+4)	známka	
Teoretická časť skúšky  odbornej zložky vzdelávania	Externá časť	Centrálne pre študijný odbor (smer) zadaný test s uzavretými, polootvorenými odpoveďami, 30 – 100 otázok. Externý dozor, externé vyhodnotenie	120 - 240 min	známka	
	Interná časť – ústna zložka	Vylosovaná jedna z 25 – 30 komplexných (nie predmetových) tém	30 min	známka	
Praktická časť odbornej zložky vzdelávania 	Externá časť – nie je	-	-	-	
	Interná časť – viacero možných foriem, podľa vlastnej voľby študenta	1. Praktická realizácia úlohy (8-20 tém)
2. Predvedenie a obhajoba diela, projektu
3. Realizácia experimentu
4. Predvedenie a obhajoba úspešnej práce v súťaži 	6-12 hod, 
obha-joba: 30 min	známka	
Poznámky
•	Z hľadiska údajov uvádzaných v tabuľke sa môže zdať že nie je veľa rozdielov v skúške z predmetov SJL, CJ v jednotlivých úrovniach A, B. Tieto úrovne sa však rozlišujú  rozsahom, obsahom, počtom úloh, kritériami hodnotenia...
•	Ak žiak nevyhovel v externej časti TČOZV alebo v PČOZV, nemôže  ísť na internú časť TČOZV. Vo všeobecnovzdel. predmetoch žiak môže konať ústnu zložku internej časti bez ohľadu na výsledok externej časti a písomnej zložky internej časti.  
•	Zmena v údajoch vyhradená – pripravuje sa vyhláška MŠSR, mali by sa ešte tiež zosúladiť maturitné poriadky pochádzajúce zo ŠPÚ a zo ŠIOV.
Zdroje: http://www.spu.sanet.sk/maturita/maturitny_poriadok.htm 
http://www.education.gov.sk/pro/siov/dokhtm/1vzdprog/21standr.zip 
http://www.education.gov.sk/pro/siov/dokhtm/1vzdprog/Navrh_maturit_por_OZV.zip 
http://www.education.gov.sk/sekcie/szs/oov/matzch/schvalenie_stand.rtf 

Prievidza, 30. 9. 2003 			Mgr. Ivan Kadlečík